Helseministeren fremmer ny lov etter VG-avsløring
Helsepersonell som begår alvorlige overgrep mot pasienter skal kunne miste autorisasjonen for alltid, mener helseminister Ingvild Kjerkol. I dag kan alle som har mistet autorisasjonen når som helst søke Statens helsetilsyn om ny autorisasjon – uansett hvor grove handlinger de har begått.  Det vil helseministeren ha en slutt på. Derfor foreslår regjeringen nå en rekke lovendringer for Stortinget. Det mest inngripende er at helsepersonell som er til alvorlig fare for pasientsikkerheten, skal forbys å ha kontakt med pasienter for alltid. – Vi må gjøre alt vi kan for å hindre at pasienter blir utsatt for overgrep av helsepersonell. Det krever en lovendring, sier helse- og omsorgsminister Ingvild Kjerkol (Ap).  De nye lovforslagene kommer som følge av VGs avsløringer om psykolog Sverre Varhaug, som begikk overgrep mot pasienter over fire tiår. Samt VGs avsløringer om andre psykologer og psykiatere som har fått ny autorisasjon etter å ha begått overgrep eller utnyttet pasienter seksuelt. – Overgrep mot pasienter er uakseptabelt og er et alvorlig misbruk av tillit.  I de mest alvorlige sakene, slik som Varhaug-saken, så er det riktig at helsepersonell blir fratatt autorisasjonen for alltid, sier Kjerkol.  Når helseministeren Kjerkol sier «for alltid», så betyr det i minst 10 år. Så vil regjeringen åpne for at helsepersonellet kan søke om ny autorisasjon. –  Det er en sikkerhetsventil. Ti år er lang tid. Da kan det være riktig å gjøre en ny vurdering.  Slik endres loven I tillegg til å foreslå at helsepersonell som er alvorlig til fare for pasientsikkerheten skal ha en karantenetid på ti år, ønsker regjeringen følgende lovendringer: – Jeg vil understreke at vi har fantastiske folk i helsetjenesten. De aller fleste har ett mål for øyet - og det er å ivareta pasientene og gi dem god helsehjelp, sier Ingvild Kjerkol.  – Likevel, ytterst sjelden skjer det grusomme hendelser. Det må vi forholde oss til og forebygge for fremtiden. Det mener jeg vi gjør nå med disse lovforslagene.  Det er Statens helsetilsyn som har det overordnede faglige tilsynet med helse- og omsorgstjenesten og som kan tilbakekalle autorisasjoner.  Ingen i Helsetilsynet vil kommentere de nye lovforslagene fra regjeringen nå. Men da forslagene var på høring, kom det frem at Helsetilsynet ikke støttet lovforslaget om varig tilbakekall av autorisasjon.  «Vårt primære standpunkt er at langvarige rettighetstap bør besluttes av domstolene, og at hjemmelen for rettighetstap i straffeloven bør benyttes», står det i høringssvaret fra Statens helsetilsyn.  Helseminister Ingvild Kjerkol mener likevel hun har bred støtte.  – Vi har støttet oss på et flertall av høringsinstansene når vi fremmer denne lovendringen.   Overgrep i 13 år Våren 2021 avslørte VG hvordan psykolog Sverre Varhaug fortsatte å forgripe seg mot sårbare pasienter, til tross for at han ble dømt for flere overgrep. Som en følge av avsløringene ble det satt ned et  regjeringsnedsatt utvalg som skulle komme med forslag for å trygge pasientsikkerheten. Ett år senere kom rapporten som foreslo en rekke lovendringer.  Men flere sentrale anbefalinger fra rapporten er ikke fulgt opp av regjeringen.  Utvalget foreslo å opprette et nytt nasjonalt register, slik at folk flest enkelt kan finne ut om helsepersonell har autorisasjon, når de fikk den og om helsepersonellet tidligere har mistet autorisasjonen.  Et slikt system kunne spart Jan for årevis med overgrep.  Han ble ble utsatt for overgrep og manipulasjon i Sverre Varhaugs terapirom gjennom 13 år. Jan ante ikke at Varhaug allerede var dømt for å ha misbrukt stillingen sin overfor to pasienter. – Jeg visste jo ikke at jeg gikk i terapi hos en overgriper. Ingen varslet meg. Det er et grovt svik, har Jan sagt i et tidligere intervju.  Når VG spør helseminister Kjerkol hvorfor hun ikke vil følge opp utvalgets forslag om et nasjonalt register, svarer hun at dette er ivaretatt.  – Statens helsetilsyn har nå selv laget et system som skal gjøre det mye enklere enn i dag for pasienter å få informasjon om en behandler har autorisasjon eller ikke, sier Kjerkol.  Hun viser også til at Helsetilsynet har utviklet et nytt system som skal sikre at Statsforvalteren får en nasjonal oversikt - slik at leger som har begått overgrep ikke skal kunne flytte mellom fylker og nye arbeidsgivere som ikke kjenner historikken.  
Helseminister Ingvild Kjerkol vil endre lovverket slik at helsepersonell som begår alvorlige overgrep mister autorisasjonen for alltid. Forslaget kommer etter VGs avsløringer om psykolog Sverre Varhaug og andre helsearbeidere som fikk tilbake autorisasjon etter overgrep. Lovendringsforslag inkluderer karantenetid på ti år for dem som har begått alvorloge overgrep og to års ventetid for å søke om fornyelse av autorisasjon for alle. 